作者:蔣捷
標題:翠羽吟
內容:紺露濃。映素空。樓觀峭玲瓏。粉凍霽英，冷光搖盪古青松。半規黃昏淡月，梅氣山影溟濛。有麗人、步依修竹，蕭然態若游龍。綃袂微皺水溶溶。仙莖清瀣，淨洗斜紅。勸我浮香桂酒，環佩暗解，聲飛芳靄中。弄春弱柳垂絲，慢按翠舞嬌童。醉不知何處，驚翦翦、悽緊霜風。夢醒尋痕訪蹤。但留殘星掛穹。梅花未老，翠羽雙吟，一片曉峰。